จรัสภล-จรัญพจน์ รุจิราโสภณ ทายาท..."ส.ขอนแก่นฟู้ดส์"
ทั้ง “จรัสภลและจรัญพจน์” รุจิราโสภณ เป็นสองพี่น้องที่ช่วยบิดา
28 มี.ค. 2555

ทั้ง “จรัสภลและจรัญพจน์” รุจิราโสภณ เป็นสองพี่น้องที่ช่วยบิดา คือ “เจริญ” ประธานเจ้าหน้าที่บริหาร บริษัท ส.ขอนแก่น ฟู้ดส์ (SORKON) บริษัทจดทะเบียนในตลาดหลักทรัพย์แห่งประเทศไทย (ตลท.)
คนพี่ “จรัสภล” เป็นกรรมการบริหารและผู้อำนวยการกิจการ QSR หรืออาหารจานด่วนร้านอาหารแซ่บ และผู้จัดการทั่วไป โครงการโปแลนด์ ส่วนคนน้อง “จรัญพจน์” เป็นผู้จัดการทั่วไปงานวางแผนและกลยุทธ์
“จรัสภล” วัย 30 ปี จบปริญญาตรีนิเทศศาสตร์ จุฬาลงกรณ์มหาวิทยาลัย จากนั้นเข้าไปทำงานที่บริษัท ดีทแฮล์ม บริษัทจัดจำหน่ายผลิตภัณฑ์อุปโภคบริโภค ในฐานะพนักงานขายกลุ่มผลิตภัณฑ์ ดูแลผลิตภัณฑ์ที่ขายในท็อปส์ ซูเปอร์มาร์เก็ต
ทำงานดังกล่าวได้ประมาณ 5-6 เดือน บินไปเรียนต่อปริญญาโท การบริหารการตลาด ที่มหาวิทยาลัยแอสตัน อังกฤษ
ภายหลังเรียนจบกลับมาช่วยบิดาในปี 2547 โดยเป็นหัวหน้าโครงการตั้งฐานการผลิตที่โปแลนด์ ได้เรียนรู้กระบวนการผลิตสินค้า โดยช่วยวางระบบและฐานการผลิตที่นั่น จนกระทั่งสามารถส่งสินค้าไปผลิตที่โปแลนด์ได้ จนบัดนี้ฐานการผลิตที่นั่นเติบโต ผลิตแหนม หมูยอ ไส้กรอกอีสาน ขายให้คนไทยในต่างประเทศ
เมื่อโครงการที่นั่นประสบผลสำเร็จ “เจริญ” จึงไว้วางใจลูกชายคนโตให้เรียนรู้งานอื่นในบริษัทมากขึ้น
ปี 2549 ถึงวันที่ 30 ส.ค. 2550 เขาได้เป็นผู้จัดการฝ่ายประสานงานการตลาดของ SORKON จากนั้นวันที่ 1 ก.ย. 2550-15 มี.ค. 2551 เป็นผู้จัดการอาวุโสฝ่ายประสานงานการตลาด และรักษาการผู้จัดการทั่วไป (สาขาโปแลนด์)
วันที่ 16 มี.ค. 2551-30 ก.ย. 2551 รักษาการผู้จัดการทั่วไป วันที่ 1 ต.ค. 2551-31 ธ.ค. 2551 เป็นผู้จัดการทั่วไป (สาขาโปแลนด์)
วันที่ 1 ม.ค. 2552-30 มิ.ย. 2552 เป็นผู้จัดการทั่วไปงานการตลาด 3 (อาหารขบเคี้ยวและอาหารพร้อมรับประทาน) ก่อนที่จะมามีตำแหน่งในปัจจุบัน
ล่าสุดเขาเพิ่งแต่งงาน บิดาจึงมอบหมายงานร้านอาหารแซ่บให้ดูเป็นพิเศษอีกงานหนึ่ง โดยร้านอาหารแซ่บ หรือ Zaap เป็นสาขาจานด่วน 1 สาขา และ 3 ร้านอาหารที่บางพลี ซอยอารีย์ และห้างสรรพสินค้าซีคอนสแควร์ ชั้น 4




 
SORKON ก่อตั้งโดยบิดาของเขาเมื่อปี 2527 เริ่มจากการรับซื้อผลิตภัณฑ์อาหารที่มีชื่อเสียงจาก จ.ขอนแก่น มาขายในกรุงเทพฯ โดยตั้งชื่อว่า ส.ขอนแก่น ส. ก็คือสินค้า และได้รับความนิยมอย่างรวดเร็ว ดังนั้นเพื่อควบคุมคุณภาพของสินค้าให้ได้ตามต้องการ จึงตั้งโรงงานผลิตเองในปี 2528 ที่ถนนสุขุมวิท 65 บนพื้นที่ 1 ไร่ ต่อมาย้ายโรงงานไปตั้งที่ถนนประชาราษฎร์อุทิศ บางพลี จ.สมุทรปราการ พื้นที่ 7 ไร่ กิจการเติบโตเรื่อยมา จึงนำบริษัทจดทะเบียนเข้าตลาดหลักทรัพย์ปี 2536-2537 
ทั้ง “เจริญ” บิดาวัย 64 ปี และมารดาคือ “นิรมล” ยังทำงานในบริษัท โดยมารดาเป็นรองประธานเจ้าหน้าที่บริหาร ทั้งคู่เชี่ยวชาญด้านการตลาด ที่ถ่ายทอดมายังบุตรชายคนโต
ขณะที่บุตรชายคนเล็ก “จรัญพจน์” วัย 26 ปี จบคณะบัญชีด้านการเงิน จุฬาลงกรณ์มหาวิทยาลัย ทำหน้าที่ดูแลฝ่ายสนับสนุนทั้งระบบงานและบุคคล
ผลงานของเขาที่ทำให้เป็นที่รู้จักดีในบริษัท คือ นำระบบการใช้อีเมลในการสื่อสารระหว่างองค์กรตั้งแต่ปี 2550 เป็นต้นมา
“ใช้เวลา 2-3 เดือนในการผลักดัน ระยะแรกมีกระแสต่อต้าน เพราะผู้บริหารส่วนใหญ่อายุประมาณ 40-50 ปี แต่ในที่สุดก็ไม่สามารถฝืนกระแสโลกได้ ทุกคนหันมาใช้อีเมลในการสื่อสาร ทำให้การบริหารคล่องตัวขึ้น กระแสลบกลายเป็นบวก ทำให้ได้ข้อคิดว่า ถ้ามั่นใจให้ทำไปเลย” จรัญพจน์ เล่า
จากงานแรกที่ได้รับมอบหมายเป็นผู้ช่วยรองประธานด้านการตลาด มาเป็นผู้จัดการทั่วไปงานวางแผนเชิงกลยุทธ์ ที่ต้องบริหารงานควบคู่กับพี่ชายที่ดูแลด้านการตลาด
“ผมเป็นเสมือนกองหนุนให้เขา ดูเหมือนเป็นงานเล็กแต่สำคัญ เพราะเชื่อมให้องค์กรเป็นหนึ่งเดียวและไปในทิศทางเดียวกัน”
งานของเขาคือ การทำงานด้านข้อมูล ประสานงาน ให้กลยุทธ์ทุกทางให้เป็นแนวทางเดียวกัน 
SORKON ปัจจุบันมี 5 ธุรกิจ คือ อาหารพื้นเมือง ส.ขอนแก่น ลูกชิ้นปลาตราแต้จิ๋ว ขนมขบเคี้ยว อาหารแช่แข็ง และร้านค้าปลีก
ด้วยความที่ “เจริญ” คร่ำหวอดเกือบ 10 ปีในวงการอาหารตั้งแต่วัยหนุ่ม ในฐานะผู้บริหารเครือซีพีที่ริเริ่มทำลูกชิ้นไก่และไก่ย่าง 5 ดาว 
“จรัสภล” เพิ่งแต่งงาน ยามว่างชอบเล่นบาสเกตบอลและวาดภาพ ส่วนคนน้อง “จรัญพจน์” ยังโสด ยามว่างชอบอ่านหนังสือประเภทปรัชญา บริหารจัดการ สนใจด้านการลงทุนด้วย บางครั้งนัดเจอเพื่อนบ้างช่วงเสาร์อาทิตย์ ส่วนใหญ่นัดรับประทานข้าว หรือไม่ก็ไปเที่ยวต่างจังหวัด